钦定古今图书集成/明伦汇编/氏族典/第049卷 > 《郑樵通志》 > 思任发
## 钦定古今图书集成/明伦汇编/氏族典/第049卷 > 《郑樵通志》 > 思任发

按《明外史云南土司传》：“永乐十一年，思任发袭兄职，
遣头目刀弄发贡象马及金银器皿等物谢恩。二十
年，思任发遣使来贡，并谢侵南甸州罪，遣中官云仙
赍赐，并敕戒之。宣德三年，云南三司奏麓川宣慰使
思任发夺南甸州等处属地，请发兵问罪。帝命调云
南官军、土军及木邦宣慰诸蛮兵剿之。时思任发犯”
景东，剽孟定，杀大侯知州，破孟赖诸寨，仍遣人以象
马、金银修贡谢罪。帝许赦其罪。时兵部尚书王骥、英
国公张辅等皆以为“麓川负恩怙恶，在所必诛”，帝然
之。六年以定西伯蒋贵为平蛮将军，都督李安、刘聚
副之，而以王骥总督云南军务，大会诸道兵讨之，以
捷闻。七年，思任发率众二万馀，据高山，立硬寨，连环
七营，首尾相应。骥将军击之，思任发父子三人挈其
妻孥，从间道走缅甸。十一年，缅甸始以思任发及其
妻孥三十二人献至云南，思任发于道中不食垂死，
千户王政斩之。